## Naredba o mjerama za sprječavanje unošenja i širenja štetnog organizma - Thrips palmi Karny iz Tajlanda 1

### NN 55/2009 (8.5.2009.), Naredba o mjerama za sprječavanje unošenja i širenja štetnog organizma - Thrips palmi Karny iz Tajlanda 1

55 08.05.2009 Naredba o mjerama za sprječavanje unošenja i širenja štetnog organizma - Thrips palmi Karny iz Tajlanda 1

MINISTARSTVO POLJOPRIVREDE, RIBARSTVA I RURALNOG RAZVOJA

1277

Na temelju članka 50. točke 6. i 7. Zakona o biljnom zdravstvu (»Narodne novine«, br. 75/05), ministar poljoprivrede, ribarstva i ruralnog razvoja donosi

NAREDBU

O MJERAMA ZA SPRJEČAVANJE UNOŠENJA I ŠIRENJA ŠTETNOG ORGANIZMA – Thrips palmi Karny IZ TAJLANDA[[1]](#footnote-29081-1)

I.

Ovom Naredbom propisuju se mjere za sprječavanje unošenja i širenja štetnog organizma Thrips palmi Karny iz Tajlanda.

II.

Ne dovodeći u pitanje odredbe iz Popisa IV., dijela A, odjeljka I., točke 36.2., rezano cvijeće iz porodice Orchidaceae podrijetlom iz Tajlanda dopušteno je unositi u Republiku Hrvatsku samo ako su ispunjeni sljedeći zahtjevi:

1. Ako je rezano cvijeće iz porodice Orchidaceae:

a) proizvedeno na mjestu proizvodnje za koje je temeljem službenih inspekcijskih pregleda, koji su se obavljali najmanje jedanput mjesečno tijekom posljednja tri mjeseca prije izvoza, utvrđeno da nije zaraženo štetnim organizmom – Thrips palmi Karny, ili

b) prije izvoza na odgovarajući način fumigirano kako bi se osiguralo da pošiljka nije zaražena štetnim organizmima iz reda Thysanoptera.

2. Rezano cvijeće iz porodice Orchidaceae mora pratiti fitosanitarni certifikat u skladu sa Zakonom o biljnom zdravstvu[[2]](#footnote-29081-2) (»Narodne novine«, br. 75/05) i Pravilnikom o mjerama za sprječavanje unošenja i širenja organizama štetnih za bilje, biljne proizvode i druge nadzirane predmete i mjerama suzbijanja tih organizama[[3]](#footnote-29081-3) (»Narodne novine«, br. 74/06).

U rubrici »Dopunska izjava« fitosanitarnog certifikata mora biti navedeno je li ispunjen zahtjev 1.a) ili 1.b); u slučaju da je ispunjen zahtjev 1.b) potrebno je u rubrici »Postupak dezinfestacije« navesti pojedinosti o postupku fumigacije kojem je rezano cvijeće podvrgnuto neposredno prije izvoza.

3. Rezano cvijeće iz porodice Orchidaceae podliježe fitosanitarnom pregledu pri unošenju u Republiku Hrvatsku, koji obavlja fitosanitarna inspekcija u skladu s propisima iz podtočke 2. ove točke.

III.

Nadležna uprava izvješćuje Europsku komisiju i druge države članice Europske unije o količinama rezanog cvijeća iz porodice Orchidaceae uvezenim u skladu s ovom Naredbom, te detaljna izvješća o službenim pregledima iz podtočke 3. točke II. ove Naredbe, do 30. kolovoza svake godine.

IV.

Danom pristupa Republike Hrvatske Europskoj uniji riječi »Republika Hrvatska« u točki II. ove Naredbe zamjenjuju se riječju »Zajednica« u odgovarajućem padežu.

V.

Ova Naredba stupa na snagu osmog dana od dana objave u »Narodnim novinama«.

Iznimno od stavka 1. ove točke, odredba točke III. ove Naredbe stupa na snagu danom pristupa Republike Hrvatske Europskoj uniji.

Klasa: NP 011-02/09-01/78

Urbroj: 525-02/09-1

Zagreb, 21. travnja 2009.

Ministar poljoprivrede
ribarstva i ruralnog razvoja
mr. sc. Božidar Pankretić, v. r.

[[1](#footnote-29081-1-backlink)]Naredbom se preuzimaju odredbe Odluke Komisije 98/109//EZ od 2. veljače 1998. kojom se privremeno dopušta državama članicama poduzimanje hitnih mjera za sprječavanje unošenja i širenja štetnog organizma Thrips palmi Karny iz Tajlanda

[[2](#footnote-29081-2-backlink)]Zakonom se preuzimaju odredbe Direktive Vijeća 2000/29/EZ od 8. svibnja 2000. o mjerama zaštite od unošenja u Zajednicu organizama štetnih za bilje ili biljne proizvode i njihova širenja unutar Zajednice

[[3](#footnote-29081-3-backlink)]Pravilnikom se preuzimaju odredbe Direktive Vijeća 2000/29/EZ od 8. svibnja 2000. o mjerama zaštite od unošenja u Zajednicu organizama štetnih za bilje ili biljne proizvode i njihova širenja unutar Zajednice

Naredba, NN 55/2009-1277